Ar mel (liester : meloù) a zo un danvezenn c'hwek ha frondus, liv melen pe c'hell dezhi, hag a vez fardet gant meur a seurt gwenan ha un nebeut spesadoù gwesped evit kaout boued evito hag evit magañ o freñvedennoù bihan. P'eo graet gant sukr sunet diwar eztaoladurioù ar bleunioù, ur vammenn a-bouez eo bet evit an Den pa ne ouie ket c'hoazh fardañ ar sukr diwar ar plant (korz-sukr, beterabez). Gwelet eo bet evel ur remed evit pareañ meur a gleñved gant ar vezeien eus an amzerioù koshañ. P'eo implijet evel magadur an dud e teu ar mel eus ar pezh a vez fardet gant spesad ar gwenan "Apis". Gwechall-gozh ha e rannbedoù zo hiziv e vez dastumet mel ar gwenan gouez e-lec'h m'o deus graet o annez, e kreiz ur wezenn goullo da skouer, met ar wenanerien a oar bodañ taolioù-gwenan en un arc'hig a reer ruskennoù eus outo. Ar gwenanerezh (pe ar sevel gwenan), e bal produiñ ar mel a zo ur skourr d'ar gounezerezh.